El portal d'accés a la notificació electrònica
Altres sistemes de comunicació i notificació interadministratives
Garanties per a la prestació de serveis
La Llei 26/2010, del 3 d'agost, de règim jurídic i de procediment de les administracions públiques de Catalunya estableix que les notificacions dels actes administratius s'han d'efectuar per qualsevol mitjà que permeti tenir constància de la recepció per part de la persona interessada, o del representant o la representant d'aquesta, i també de la data, la identitat i el contingut de l'acte notificat.
Així mateix determina els requisits tècnics del mitjà electrònic a l'efecte de la notificació que els sistemes de les administracions públiques han d'emprar per a la pràctica de notificacions electròniques.
L'article 43 de la Llei 39/2015, d'1 octubre, del procediment administratiu comú de les administracions públiques, estableix que les notificacions per mitjans electrònics s'han de practicar mitjançant la compareixença a la seu electrònica de l'Administració o organisme actuant, l'adreça electrònica habilitada única o mitjançant tots dos sistemes, segons que disposi cada Administració o organisme.
El Govern de la Generalitat de Catalunya, mitjançant el Decret 56/2009, de 7 d'abril, per a l'impuls i el desenvolupament dels mitjans electrònics a l'Administració de la Generalitat, regula que les notificacions electròniques s'han de dur a terme mitjançant l'ús d'un sistema corporatiu de notificació electrònica que acrediti la data i l'hora de posada a disposició de la persona interessada de l'acte objecte de notificació, així com de la data i hora d'accés d'aquesta persona al seu contingut mitjançant sistemes de segellat de temps.
L'entrada en vigor de la Llei 39/2015, d'1 octubre, del procediment administratiu comú de les administracions públiques, ha introduït novetats en matèria de notificacions electròniques, entre les quals hi ha la notificació electrònica com a canal preferent de comunicacions, i la determinació que les notificacions s'han de practicar a la seu electrònica o a l'adreça electrònica habilitada única, segons correspongui.
Així mateix, incrementa la seguretat jurídica dels interessats en configurar noves mesures que garanteixin el coneixement de la posada a disposició de les notificacions, com ara l'enviament d'avisos de notificació, sempre que això sigui possible, als dispositius electrònics i/o a l'adreça de correu electrònic que la persona interessada hagi comunicat.
D'acord amb la Llei 39/2015, d'1 d'octubre, els subjectes inclosos a l'article 14.2 de la Llei tenen l'obligació de comunicar-se amb les administracions per mitjans electrònics.
Aquesta obligatorietat es concreta en el manament adreçat a les administracions públiques de notificar electrònicament als subjectes obligats a la comunicació electrònica, segons l'article 43 de la Llei.
Atesa aquesta regulació, i per raons de seguretat jurídica, és necessari establir el sistema de notificació emprat pels òrgans de l'Administració de la Generalitat per notificar a tots les persones interessades en el marc del procediment administratiu, ja sigui amb caràcter voluntari o com a subjecte obligat a la comunicació electrònica, per evitar situacions d'indefensió material.
La Llei 40/2015, d'1 d'octubre, de règim jurídic del sector públic, disposa, com a principi general, que les administracions públiques s'han de relacionar entre si i amb els seus òrgans, organismes públics i entitats vinculats o dependents a través de mitjans electrònics que assegurin la interoperabilitat i seguretat dels sistemes i solucions adoptades per cadascuna d'elles.
En aquest sentit, la Llei 29/2010, del 3 d'agost, de l'ús dels mitjans electrònics al sector públic de Catalunya, determina que el Govern de la Generalitat ha de crear, disposar i mantenir una xarxa de comunicacions de les administracions públiques catalanes que ha de garantir que la comunicació entre les entitats i els organismes que en formen part es fa assegurant la confidencialitat i la integritat de les dades i l'autenticació dels usuaris amb relació a cadascun dels procediments.
El Decret 56/2009, de 7 d'abril, determina que la xarxa de comunicacions de les administracions públiques catalanes creada als efectes de realitzar comunicacions, tramitacions i trameses de documentació, és l'extranet de les administracions públiques catalanes (EACAT), gestionada pel Consorci Administració Oberta Electrònica de Catalunya
La Generalitat de Catalunya, per mitjà de l'Acord del Govern de data 24 de gener de 2012, defineix l'e-Notum com la solució corporativa de notificacions electròniques, la plataforma que garanteix el compliment dels requisits jurídics i tecnològics que permeten la pràctica de les notificacions electròniques mitjançant la posada a disposició de la notificació a la seu electrònica de la Generalitat de Catalunya.
D'acord amb el que s'ha exposat, es considera necessari establir el sistema de notificacions electròniques de l'Administració de la Generalitat i el seu sector públic en el marc del procediment administratiu comú.
Per tot això, a proposta de la Direcció general de Modernització i Innovació de l' Administració,
El sistema de notificacions electròniques de l'Administració de la Generalitat i el seu sector públic és la compareixença de la persona interessada a la seu electrònica.
La notificació per compareixença consisteix en l'accés de la persona interessada, o del seu representant degudament identificat, al contingut de l'actuació administrativa corresponent per mitjà de la seu electrònica de l'Administració de la Generalitat de Catalunya.
La compareixença mitjançant la Carpeta ciutadana implica la compareixença en la Seu electrònica a efectes d'accés al contingut de la notificació o de rebuig d'aquest contingut, i queda constància d'aquest accés o rebuig.
La notificació electrònica per compareixença a la Seu electrònica no exclou la pràctica per mitjans no electrònics en els supòsits establerts per llei.
Les comunicacions i notificacions que es tramitin en el desenvolupament de les relacions interadministratives entre els òrgans de l'Administració de la Generalitat i entre els òrgans que determina l'article 2.1 de la Llei 29/2010, del 3 d'agost, de l'ús dels mitjans electrònics al sector públic de Catalunya, s'han de realitzar mitjançant els serveis i les plataformes que consten en aquesta Ordre.
El sistema de notificació electrònica per compareixença s'aplica a:
a) L'Administració de la Generalitat de Catalunya, els seus organismes autònoms i les seves entitats autònomes.
b) Les entitats de dret públic vinculades o dependents i els ens en què la Generalitat participa, directament o indirectament, en el 100% del seu capital o fons patrimonial.
c) Les persones físiques i jurídiques o ens sense personalitat que es relacionin amb l'Administració de la Generalitat i el seu sector públic institucional.
Les notificacions electròniques seran accessibles mitjançant la Seu electrònica de l'Administració de la Generalitat de Catalunya ( https://seu.gencat.cat/ ), que funciona com a punt d'accés electrònic, o mitjançant altres seus electròniques creades a aquest efecte.
Les persones que hagin triat el canal electrònic per comunicar-se amb l'Administració i els subjectes obligats legalment a ser notificats electrònicament han d'accedir a la seva carpeta virtual, per a la pràctica de la notificació.
La identificació i autenticació per a l'accés a les notificacions electròniques s'han de dur a terme mitjançant els sistemes previstos en el Protocol d'identificació i signatura electrònica aprovat per l'Ordre GRI 233/2015, de 20 de juliol.
Les comunicacions internes entre els organismes i ens de l'article 2.a) i 2.b) d'aquesta Ordre que requereixin constància fefaent del tràmit es duen a terme mitjançant la plataforma de comunicacions electròniques de la Generalitat de Catalunya e-Valisa.
El correu electrònic corporatiu es pot emprar en les comunicacions per a les quals no calgui el registre electrònic d'entrada i sortida del document.
El portal d'informació i serveis per al personal de la Generalitat de Catalunya (ATRI) és l'eina de comunicació preferent dels actes que es dictin en procediments iniciats a sol·licitud de la persona interessada per als tràmits i actuacions previstos en aquesta plataforma
La plataforma e-Valisa és una eina per realitzar les notificacions d'actes als funcionaris per raó de la seva condició d'empleats públics.
Les comunicacions i tramitacions entre els òrgans de l'Administració de la Generalitat que consten en el punt 2.a) i 2.b) d'aquesta Ordre i la resta del sector públic de Catalunya que es duguin a terme a través de l'EACAT tindran efectes de notificació.
El còmput de terminis per a la relació administrativa que correspongui s'inicia amb la posada a disposició del destinatari de la comunicació
Per mitjà d'una resolució del titular del departament competent en matèria d'administracions públiques es podran establir altres mitjans de notificació electrònica per a les notificacions entre els organismes de l'Administració de la Generalitat i el seu sector públic.
Així mateix, es podran subscriure convenis entre les diferents entitats del sector públic incloses en l'article 2 de la Llei 40/2015, d'1 d'octubre, de règim jurídic del sector públic, per a l'establiment d'altres sistemes de notificació electrònica.
Les eines i plataformes que es puguin crear han de permetre tenir constància de la recepció de la notificació per part de la persona interessada o el seu representant, i també de la data, la identitat i el contingut de l'acte notificat.